قبل 40 سنة لما انحرق المسجد الأقصى، كانت رئيسة الوزراء الإسرائيلية وقتها هي جولدا مائير، فلما صار اللي صار اختبات وطلبت تشديد الحراسة عليها، فسألوها ليش هيك مرعوبة، قامت حكت:
"إنتوا عارفين شو يعني المسجد الأقصى ينحرق؟ هلأ الأمة العربية والإسلامية كلها رح تثور علينا"
مر اليوم الأول، لا شيء سوى الشجب والاستنكار
اليوم التاني، نفس الإشي
اليوم التالت، شرحو
جولدا شافت الموضوع هيك، قالتلهم : "هاي شكلها الشغلة فارطة، جهزوا حالكم من هون لعشرين تلاتين سنة اتهدوا الأقصى"
هاي القصة سمعتها اليوم، مش عارفة أستحي ولا أزعل ولا شو أحس…ز
يا ترى لساتنا بنحس؟
يا ترى لو شفنا المسجد الأقصى بنهد رح يتحرك إشي فينا؟
المصيبة مش بس إنه ينهد الأقصى، المصيبة ينهد وأمة كاملة واقفة بتتفرج، ويا ريتها بتتفرج عالأقصى، بتتفرج عستار أكاديمي وآخر مسلسل تركي على إم بي سي!
أمة كانت في يوم من الأيام أمة صلاح الدين وعمر المختار والمليون شهيد…ز
أمة محمد، صلى الله عليه وسلم… أمة كان الأقصى قِبلتها الأولى
صلاح الدين قال في يوم من الأيام: كيف أضحك والقدس أسير؟
بالله عليكم مش إشي بخلي الواحد يستحي من حاله؟
جولدا مائير قبل أكتر من 40 سنة كانت تخطط لهدم الأقصى، بس يا ترى لو انهدم الأقصى رح يصير اللي كانت مائير خايفة منه وهو إنه أمة كاملة تصحى؟ ولا حيصير اللي إحنا خايفين منه، وهو إنه أمة كاملة تنمسح بكرامتها الأرض؟
Advertisements